## Naputak za ispitivanje statističkom metodom neservisiranih mjerila električne energije

### NN 44/2000 (26.4.2000.), Naputak za ispitivanje statističkom metodom neservisiranih mjerila električne energije

# DRŽAVNI ZAVOD ZA NORMIZACIJU I MJERITELJSTVO

**1021**

Na temelju članka 22. Zakona o mjeriteljskoj djelatnosti (»Narodne novine«
broj 11/94) ravnatelj Državnog zavoda za normizaciju i mjeriteljstvo donosi

## NAPUTAK

### ZA ISPITIVANJE STATISTIČKOM METODOM NESERVISIRANIH MJERILA ELEKTRIČNE ENERGIJE

1. OPĆE ODREDBE

1.1. Ovim se naputkom propisuje postupak ispitivanja statističkom metodom
(u daljnjemu tekstu: slučajno uzorkovanje) neservisiranih mjerila električne
energije i to neservisiranih jednofaznih i višefaznih elektroničkih brojila
električne energije izmjenične struje priključenih izravno ili preko mjernih
transformatora te jednofaznih i višefaznih indukcijskih brojila električne
energije izmjenične struje, uključujući dvotarifna brojila, priključenih
izravno (u daljnjem tekstu: mjerila električne energije) prije isteka ovjernog
razdoblja u cilju produljenja vrijednosti ovjere sukladno Naredbi o razdobljima
za ponovno umjeravanje etalona i ovjernim razdobljima za ponovno ovjeravanje
mjerila (»Narodne novine« broj 50/96, 103/96 i 46/99) (u daljnjemu tekstu:
u cilju produljenja vrijednosti ovjere).

1.2. Ispitivanje mjerila električne energije slučajnim uzorkovanjem
obavljaju ovlašteni djelatnici Državnog zavoda za normizaciju i mjeriteljstvo
(u daljnjem tekstu: ovlašteni djelatnici Zavoda).

1.3. Ispitivanje mjerila električne energije slučajnim uzorkovanjem
u cilju produljenja vrijednosti ovjere treba provesti prije isteka ovjernog
razdoblja kako bi se ona mjerila električne energije koja nisu zadovoljila
kriterije prihvaćanja utvrđene u ovome naputku mogla skinuti iz distribucijske
mreže i podnijeti na ovjeravanje prije isteka ovjernog razdoblja.

1.4. Ispitivanjem mjerila električne energije slučajnim uzorkovanjem
vrijednost se ovjere može produljiti samo jednom, a nakon toga se mjerila
električne energije moraju ponovno ovjeravati.

2. UVJETI ZA FORMIRANJE GRUPE MJERILA ELEKTRIČNE ENERGIJE

2.1. Pravna osoba koja prodaje električnu energiju (u daljnjemu tekstu:
distribucija) formira grupu mjerila električne energije od mjerila električne
energije koja su u distribucijskoj mreži njezina distribucijskoga područja,
kojima ističe ovjerno razdoblje i koja imaju:

a) isto načelo rada

b) isti referentni napon

c) istu osnovnu i najveću struju

d) godinu posljednjeg ovjeravanja koja se razlikuje najviše za jednu
godinu u odnosu na godinu posljednjeg ovjeravanja ostalih mjerila električne
energije iz te grupe.

2.2. Iznimno, dvije susjedne distribucije mogu formirati grupu mjerila
električne energije od mjerila električne energije koja su u distribucijskim
mrežama njihovih distribucijskih područja i kojima ističe ovjerno razdoblje
ako to smatraju potrebnim i ako su zadovoljeni uvjeti utvrđeni u točki
2.1. u podtočkama a) do d) ovog naputka.

3. PODNOŠENJE ZAHTJEVA

3.1. Zahtjev za ispitivanje mjerila električne energije slučajnim uzorkovanjem
u cilju produljenja vrijednosti ovjere (u daljnjemu tekstu: zahtjev) Državnom
zavodu za normizaciju i mjeriteljstvo (u daljnjemu tekstu: Zavod) podnosi
distribucija za mjerila električne energije sa svoga distribucijskog područja,
odnosno jedna od dviju distribucija iz točke 2.2. ovog naputka.

3.2. Zahtjev treba sadržavati:

a) naziv i adresu distribucije/distribucija

b) veličinu grupe mjerila električne energije i njihov prostorni raspored
unutar distribucijskog područja

c) izjavu distribucije o odabranome potvrđenom mjeriteljskom laboratoriju
u kojem će se obaviti ispitivanje mjerila električne energije slučajnim
uzorkovanjem

d) izjavu distribucije da navedena grupa mjerila električne energije
za koju se zahtijeva ispitivanje slučajnim uzorkovanjem nije ispitivana
slučajnim uzorkovanjem u cilju produljenja vrijednosti ovjere

e) krajnji datum skidanja iz distribucijske mreže i početka ispitivanja
uzoraka mjerila električne energije.

3.3. Zahtjevu treba priložiti popis mjerila električne energije iz grupe
mjerila električne energije, za koja se zahtijeva ispitivanje slučajnim
uzorkovanjem, a popis treba za svako mjerilo sadržavati:

a) naziv i adresu potrošača kod kojeg je uključeno mjerilo električne
energije

b) naziv proizvođača, tip i tvornički broj mjerila električne energije

c) službenu oznaku mjerila električne energije

d) referentni napon

e) osnovnu i najveću struju

f) godinu proizvodnje i godinu ovjeravanja mjerila električne energije.

4. ODABIR UZORAKA MJERILA ELEKTRIČNE ENERGIJE

4.1. Iz grupe mjerila električne energije za koja se zahtijeva ispitivanje
slučajnim uzorkovanjem ovlašteni djelatnici Zavoda biraju slučajnim odabirom
uzorke mjerila električne energije (u daljnjem tekstu: uzorci) kako slijedi:

a) za ispitivanja jednokratnim slučajnim uzorkovanjem odabire se ovisno
o veličini grupe mjerila električne energije 50, 80, 125 ili 200 uzoraka,
te 10, 16, 25 ili 40 zamjenskih uzoraka (tablica 1 točka 7.3. ovog naputka)

b) za ispitivanja dvokratnim slučajnim uzorkovanjem odabire se ovisno
o veličini grupe mjerila električne energije 32+32, 50+50, 80+80 ili 125+125
uzoraka, te 6+6, 10+10, 16+16 ili 25+25 zamjenskih uzoraka (tablica 2 točka
7.3. ovog naputka).

4.2. Odabir uzoraka provodi se po priznatim pravilima statistike.

4.3. Odabrane uzorke distribucija mora skinuti iz distribucijske mreže
i prevesti tako da se ti uzorci ili ovjerni žigovi na njima ne oštete,
te ih dostaviti u odabrani potvrđeni mjeriteljski laboratorij.

5. ZAMJENA UZORKA ZAMJENSKIM UZORKOM

5.1. Prije početka ispitivanja uzoraka slučajnim uzorkovanjem ovlašteni
djelatnik Zavoda treba zamijeniti ili popuniti zamjenskim uzorcima:

a) uzorke koji imaju vanjska oštećenja

b) uzorke koji imaju oštećene ovjerne žigove

c) uzorke koji nisu pronađeni u distribucijskoj mreži

d) uzorke koji nisu dostupni.

5.2. Kod zamjene ili popune uzoraka iz točke 5.1. ovog naputka prema
točki 4.1. ovog naputka dopušteno je zamijeniti ili dodati:

a) najviše 2 uzorka za uzorke od 32 komada

b) najviše 3 uzorka za uzorke od 50 komada

c) najviše 5 uzoraka za uzorke od 80 komada

d) najviše 8 uzoraka za uzorke od 125 komada

e) najviše 12 uzoraka za uzorke od 200 komada.

6. ISPITIVANJE SLUČAJNIM UZORKOVANJEM

6.1. Grupa mjerila električne energije se ispituje jednokratnim slučajnim
uzorkovanjem ili dvokratnim slučajnim uzorkovanjem.

6.2. Grupa mjerila električne energije uvijek se ispituje jednokratnim
slučajnim uzorkovanjem, a samo se iznimno ispituje dvokratnim slučajnim
uzorkovanjem ako distribucija to zahtijeva ili ako prethodno ispitana grupa
mjerila električne energije iste distribucije nije prihvaćena.

6.3. Pri ispitivanju uzoraka slučajnim uzorkovanjem primjenjuju se postupci
ispitivanja propisani u pravilnicima o mjeriteljskim zahtjevima za tu vrstu
mjerila električne energije.

6.4. Ako se grupa mjerila električne energije ne sastoji od mjerila
istoga tipa i istoga proizvođača, zbog postizanja veće vjerojatnosti prihvaćanja
za grupu mjerila električne energije veličine do 10 000 mjerila električne
energije, ovlašteni djelatnik Zavoda će ispitivanje uzoraka slučajnim uzorkovanjem
provesti na uzorku utvrđenom za veću grupu mjerila električne energije.
Izbor načina ispitivanja obavit će se prije početka skidanja mjerila električne
energije iz distribucijske mreže. Npr. za grupu mjerila električne energije
veličine do 1 200 mjerila električne energije iz tablica 1 ili 2 točke
7.3. ovoga naputka mogu se umjesto parametara uzorkovanja utvrđenih u retku
pod red. br. 1. primijeniti oni pod red. br. 2., 3. ili 4. tih tablica.

6.5. Promjena parametara uzorkovanja tijekom ispitivanja nije dopuštena.

6.6. Uzorak je ispravan ako zadovoljava propisane mjeriteljske zahtjeve
za tu vrstu mjerila električne energije.

7. KRITERIJI ZA PRIHVAĆANJE ILI
NEPRIHVAĆANJE GRUPE MJERILA ELEKTRIČNE ENERGIJE

7.1. Kriteriji za prihvaćanje ili neprihvaćanje grupe mjerila električne
energije utvrđeni su u tablicama 1 i 2 u točki 7.3. ovog naputka.

7.2. Grupa mjerila električne energije prihvaća se ako je nakon ispitivanja
uzoraka broj neispravnih mjerila električne energije jednak ili manji od
broja neispravnih mjerila električne energije utvrđenih u retku »Kriterij
prihvaćanja grupe« u tablicama 1 ili 2 u točki 7.3. ovog naputka.

7.3 Grupa se mjerila električne energije ne prihvaća ako je nakon ispitivanja
uzoraka broj neispravnih mjerila električne energije jednak ili veći od
broja neispravnih mjerila utvrđenih u retku »Kriterij neprihvaćanja grupe«
u tablicama 1 ili 2.

```
Tablica 1: Jednokratno slučajno uzorkovanje

__________________________________________________________________________________________________________________

        Veličina grupe                             Broj neispravnih mjerila električne           Zamjenski uzorci
Red.    mjerila                 Veličina                        energije________________
br.     električne              uzorka          Kriterij prihvaćanja      Kriterij
        energije                                        grupe        neprihvaćanja grupe
__________________________________________________________________________________________________________________
1.             do 1200            50                     1                  2                           10
2.        1201 do 3200            80                     3                  4                           16
3.       3201 do 10000           125                     5                  6                           25
4.      10001 do 35000           200                    10                 10                           40
__________________________________________________________________________________________________________________

Tablica 2: Dvokratno slučajno uzorkovanje

___________________________________________________________________________________________________________________________________
                                                                                Broj neispravnih mjerila
        Veličina grupe                                                            električne energije______________
Red.    mjerila         Veličina        Veličina        Ukupna          Kriterij        Kriterij        Kriterij za     Zamjenski
br.     električne      uzorka          uzorka          veličina        prihvaća-       neprihva-       uzimanje        uzorci
        energije                                        uzorka          nja grupe       ćanja           drugog
                                                                                        grupe           uzorka
___________________________________________________________________________________________________________________________________

1.      do 1200         prvi             32              32                0              2               1               6
                        drugi            32              64                1              2                               6
2.      1201 do 3200    prvi             50              50                1              4              2-3             10
                        drugi            50             100                4              5                              10
3.      3201 do 10000   prvi             80              80                2              5              3-4             16
                        drugi            80             160                6              7                              16
4.      10001 do 35000  prvi            125             125                5              9              6-8             25
                        drugi           125             250               12             13                              25
___________________________________________________________________________________________________________________________________

```

8. PRIHVAĆANJE ILI NEPRIHVAĆANJE GRUPE MJERILA ELEKTRIČNE ENERGIJE

8.1. Ako je grupa mjerila električne energije ispitana slučajnim uzorkovanjem
prihvaćena, vrijednost ovjere produljuje se sukladno s Naredbom o razdobljima
za ponovno umjeravanje etalona i ovjernim razdobljima za ponovno ovjeravanje
mjerila.

8.2. Za prihvaćenu grupu mjerila električne energije Zavod izdaje distribuciji
potvrdu o produljenju vrijednosti ovjere za prihvaćenu grupu mjerila električne
energije, a u prilogu potvrde daje se popis mjerila električne energije.

8.3. Produljenje vrijednosti ovjere teče od prvog dana kalendarske godine
nakon isteka godine u kojoj je nakon provedenog ispitivanja slučajnim uzorkovanjem
prihvaćena grupa mjerila električne energije.

8.4. Ako grupa mjerila električne energije ispitana slučajnim uzorkovanjem
nije prihvaćena, distribucija mora sva mjerila električne energije te grupe
skinuti iz distribucijske mreže prije isteka ovjernog razdoblja.

9. POSTUPANJE S UZORCIMA

Uzorci koji su ispitivani slučajnim uzorkovanjem, mogu se staviti u
distribucijsku mrežu tek nakon servisiranja, ispitivanja i ovjeravanja.

10. ZAVRŠNA ODREDBA

Ovaj naputak stupa na snagu osmoga dana od dana objave u »Narodnim novinama«.

Klasa: 011-02/00-04/6
Urbroj: 558-03/1-00-1
Zagreb, 17. travnja 2000.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

Naputak, NN 44/2000-1021